Kommissionens forordning (EF) nr. 2589/2001

af 27. december 2001

om ændring af forordning (EØF) nr. 94/92 om nærmere regler for indførsel fra tredjelande som omhandlet i Rådets forordning (EØF) nr. 2092/91

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved Kommissionens forordning (EF) nr. 2491/2001(2), særlig artikel 11, stk. 1, og

ud fra følgende betragtninger:

(1) Listen over tredjelande, som landbrugsprodukter skal have oprindelse i for at kunne markedsføres i EF, jf. artikel 11, stk. 1, i forordning (EØF) nr. 2092/91, findes i bilaget til Kommissionens forordning (EØF) nr. 94/92(3), senest ændret ved forordning (EF) nr. 349/2001(4). Listen blev udarbejdet i henhold til artikel 11, stk. 2, i forordning (EØF) nr. 2092/91.

(2) Tjekkiet har anmodet Kommissionen om at udvide produktkategorierne på den liste, som er nævnt i artikel 11, stk. 1, i forordning (EØF) nr. 2092/91, med levende dyr og animalske produkter. Tjekkiet har fremlagt de oplysninger, der kræves i henhold til artikel 2, stk. 2, i forordning (EØF) nr. 94/92.

(3) På grundlag af en gennemgang af disse oplysninger og efterfølgende drøftelse med de tjekkiske myndigheder kan det konkluderes, at landets regler for produktion og kontrol af levende dyr og animalske produkter svarer til reglerne i forordning (EØF) nr. 2092/91.

(4) Ved gennemgangen kom det dog også frem, at de tjekkiske regler for produkter, der er forsynet med eller skal forsynes med angivelser, som henviser til omlægning, ikke svarer til reglerne i forordning (EØF) nr. 2092/91 for så vidt angår produkter, der indeholder mere end en ingrediens af landbrugsopfrindelse. Derfor er disse produkter ikke omfattet af nærværende forordning.

(5) De i denne forordning fastsatte foranstaltninger er i overensstemmelse med udtalelse fra det udvalg, der er nævnt i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

Den del af bilaget til forordning (EØF) nr. 94/92, der vedrører Tjekkiet, affattes som angivet i bilaget til nærværende forordning.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. december 2001.

På Kommissionens vegne

Franz Fischler

Medlem af Kommissionen

(1) EFT L 198 af 22.7.1991, s. 1.

(2) EFT L 337 af 20.12.2001, s. 9.

(3) EFT L 11 af 17.1.1992, s. 14.

(4) EFT L 52 af 22.2.2001, s. 14.

BILAG

"DEN TJEKKISKE REPUBLIK

1. Produktkategorier

a) uforarbejdede vegetabilske landbrugsprodukter, levende dyr og uforarbejdede animalske produkter, jf. artikel 1, stk. 1, litra a), i forordning (EØF) nr. 2092/91, undtagen:

- vegetabilske produkter, der er forsynet med eller skal forsynes med angivelser, som henviser til omlægning og indeholder mere end en ingrediens af landbrugsoprindelse

- levende dyr og animalske produkter, der er forsynet med eller skal forsynes med angivelser, som henviser til omlægning

- akvakulturprodukter

b) forarbejdede vegetabilske landbrugsprodukter og animalske produkter til konsum, jf. artikel 1, stk. 1, litra b), i forordning (EØF) nr. 2092/91, undtagen:

- vegetabilske produkter, der er forsynet med eller skal forsynes med angivelser, som henviser til omlægning og indeholder mere end en ingrediens af landbrugsoprindelse

- animalske produkter, der er forsynet med eller skal forsynes med angivelser, som henviser til omlægning

- produkter, der indeholder akvakulturprodukter.

2. Oprindelse: produkter af kategori 1 a) og økologisk producerede ingredienser i produkter af kategori 1 b), der er produceret i Den Tjekkiske Republik.

3. Kontrolorgan: 'kHz epos'

4. Attestudstedende organer 'KHZ epos' og Ministeriet for strukturpolitisk og Udvikling af Landdistrikterne.

5. Optagelsens varighed: 30.6.2003."